
 1. Opiniile Irakului şi Iugoslaviei în problema embargoului 

Preşedintele Parlamentului irakian, Saadoun Hammadi, a afirmat, luni 8 mai a.c., că ţara sa îşi menţine refuzul de a coopera cu inspectorii în probleme de dezarmare. 

“Irakul nu vrea să cadă într-o capcană asemănătoare cu cea a UNSCOM”, a spus Saadoun Hammadi, referindu-se la fosta Comisie specială ONU însărcinată cu dezarmarea ţării sale. Declaraţiile lui Hammadi au fost făcute în cursul unei întrevederi cu o delegaţie parlamentară arabă. 

Şeful noului organism ONU pentru dezarmarea Irakului (UNMOVIC), suedezul Hans Blix, a afirmat, la sfârşitul săptămânii trecute, că inspectorii ONU sunt pregătiţi să înceapă misiunea în Irak în luna august, în cazul în care vor primi acordul Bagdadului în acest sens. 

Şeful delegaţiei parlamentare arabe, libianul Al-Arabi al-Zanati, a cerut comunităţii internaţionale să susţină Irakul şi să intensifice campania în favoarea ridicării embargoului.

Delegaţia, formată din 14 membri a depus, la sediul Programului Naţiunilor Unite pentru Dezvoltare (PNUD), o scrisoare prin care solicită ridicarea embargoului impus Irakului încă din 1990. Din delegaţie fac parte deputaţi ai parlamentelor mai multor ţări arabe, care au participat la reuniunea de la Amman a Uniunii Interparlamentare (UIP).

Ministrul irakian de Externe, Mohammad al Sahhaf, care a întreprins o vizită oficială în Iugoslavia în perioada 8-10 mai a.c, şi omologul său iugoslav, Zivadin Iovanovici, au apreciat că sancţiunile economice internaţionale impuse Irakului şi Iugoslaviei reprezintă “o încălcare flagrantă a drepturilor omului”. 

“În cursul convorbirilor pe care le-am avut, am ajuns la punctul de vedere comun că sancţiunile economice dictate de anumite puteri reprezintă o încălcare flagrantă a drepturilor omului, deoarece ele provoacă suferinţe profunde unor popoare întregi. Aceste sancţiuni sunt barbare, inacceptabile şi totodată contraproductive”, a declarat Zivadin Iovanovici la încheierea întrevederilor sale cu şeful diplomaţiei irakiene. 

Oficialul iugoslav a adăugat că “recurgerea la forţă ca metodă de rezolvare a diferendelor este total inacceptabilă, agresiunea comisă împotriva Irakului şi, ulterior, contra Iugoslaviei, fiind un act ce violează grav principiile de bază ale relaţiilor internaţionale şi Carta ONU”. 

La rândul său, ministrul irakian a ţinut să condamne “manevrele imperialiste”, ce au dus la izolarea pe plan internaţional a Irakului şi a Iugoslaviei, şi a exprimat dorinţa ţării sale de a coopera strâns cu Iugoslavia, atât în cadrul organizaţiilor internaţionale, cît şi al celor regionale, pentru a obţine un sprijin mai susţinut din partea statelor nealiniate şi al altor membri ai ONU în campania pentru ridicarea sancţiunilor economice impuse celor două ţări.

 

2. Amnesty International şi problema drepturilor omului în SUA

Amnesty International a acuzat, marţi 9 mai, Statele Unite că nu respectă în totalitate Convenţia ONU împotriva torturii, acuzând autorităţile americane că tolerează brutalităţile poliţiştilor şi că aplică tratamente inumane deţinuţilor precum izolarea în carceră şi electroşocurile. 

Experţii Comitetului ONU împotriva torturii, reuniţi în această săptămână la Geneva, examinează pentru prima oară un raport în acest sens al guvernului american. Statele Unite au ratificat cu anumite rezerve Convenţia ONU împotriva torturii, în octombrie 1994. 

Într-un comunicat difuzat la Geneva, Amnesty International apreciază faptul că “Guvernul Statelor Unite, care se prezintă adesea drept campion în materie de respectare a drepturilor omului, trebuie să ia măsuri serioase pentru ca normele internaţionale să fie respectate în întreaga ţară”. Organizaţia pentru apărarea drepturilor omului atrage atenţia guvernului american în special în privinţa “izolării pe termen lung a deţinuţilor, în condiţii care reduc stimulii senzoriali, şi în privinţa metodelor crude precum centurile prin care trec electroşocuri”.

Amnesty International critică, pe de altă parte, folosirea abuzivă a pedepsei cu moartea, în special în cazul minorilor.

 

3. Situaţia Uniunii Creştin-Democrate germane

Comisia parlamentară de anchetă privind finanţarea Uniunii Creştin-Democrate (CDU) a hotărât să nu utilizeze procesele-verbale de transcriere ale convorbirilor fostului cancelar Helmut Kohl interceptate de STASI, poliţia secretă a fostei RDG. 

“Date fiind părerile juridice divergente în privinţa dreptului de a utiliza aceste procese-verbale, am decis ca, într-o primă fază, să nu le folosim”, a declarat şeful grupului parlamentar social-democrat (SPD), Peter Struck, la încheierea şedinţei cu omologii săi din celelalte partide. 

Struck este de părere că numai Curtea Constituţională poate rezolva problema dreptului de a utiliza sau nu aceste înregistrări ale convorbirilor telefonice purtate de Kohl. 

Presa germană afirmă că STASI a înregistrat mai multe convorbiri telefonice ale lui Kohl, la domiciliul acestuia fiind instalate microfoane încă de la numirea sa în funcţia de cancelar al Germaniei, în 1982. În urma acestor ascultări au fost adunate aproximativ 9.000 de pagini de procese-verbale de transcriere a înregistrărilor telefonice. Presa a început deja să publice extrase care ridică întrebări privind implicarea lui Kohl în scandalul fondurilor ilicite. 

Preşedintele biroului de cercetare a arhivelor STASI, Joachim Gauck, a subliniat în mai multe rânduri că aceste arhive nu au nici o valoare juridică, dar că sunt puse la dipoziţia istoricilor şi a jurnaliştilor. La rândul său, actualul cancelar german, Gerhard Schroeder, se arătase sceptic, la sfârşitul lunii aprilie, în legătură cu ideea de a utiliza procesele verbale respective ca probe împotriva lui Kohl. 

CDU a ajuns într-o situaţie delicată după ce a ieşit la iveală un sistem subteran de finanţare a partidului în perioada în care preşedintele său era Helmut Kohl.

*

Uniunea Creştin Democrată se află înaintea primei mari confruntări cu electoratul - alegerile regionale din landul Renania de Nord-Westfalia, după alegerea Angelei Merkel în funcţia de lider al partidului, schimbare care a relansat UCD după izbucnirea scandalului finanţării ilegale în perioada guvernării fostului cancelar federal Helmut Kohl.

Pentru noul lider al Uniunii Creştin Democrate, alegerile din landul Renania de Nord-Westfalia oferă creştin-democraţilor ocazia de a verifica în ce măsură popularitatea dobândită după demisia fostului lider Wolfgang Schaeuble şi a preşedintelui onorific al UCD, Helmut Kohl, ambii implicaţi în ancheta privind conturile nedeclarate, se va concretiza în voturi în favoarea partidului.

Analizând rezultatele ultimelor anchete sociologice realizate de diferite institute de sondare a opiniei publice din Germania, se pare că, dacă popularitatea noului lider al UCD o depăşeşte pe cea a actualului cancelar federal, social-democratul Gerhard Schroeder, popularitatea Uniunii Creştin Democrate nu a reuşit să o depăşească pe cea a formaţiunii politice a acestuia - Partidul Social-Democrat.

Astfel, în landul Renania de Nord-Westfalia, o regiune-cheie (18 milioane de locuitori) pe harta electorală germană, Partidul Social-Democrat este cotat la 45 % din opţiunile de vot, în timp ce pentru Uniunea Creştin Democrată au fost exprimate doar 38 % din intenţiile de vot ale alegătorilor. La alegerile regionale din 1995, raportul dintre cele două forţe politice era similar, PSD obţinând 46 % din sufragii, iar UCD - 37,7 % din voturile electoratului.

Una dintre principalele probleme cu care se confruntă liderul UCD în preajma acestui important test electoral este candidatul partidului în acest land, Juergen Ruettgers, un reprezentat al vechii gărzi a Uniunii. Colaborator apropiat al fostului cancelar şi fost lider al UCD, Helmut Kohl, Ruettgers s-a opus politicii lui Merkel faţă de Kohl, criticat de noua conducere pentru refuzul său indirect de a reda partidului imaginea nepătată prin depunerea de mărturie în justiţie.

Candidatul UCD în alegerile regionale renane a reuşit, de asemenea, să atragă atenţia opiniei publice prin campania sa electorală, pusă sub sloganul “Kinder statt Inder” (“Copii, nu Indieni”), o reacţie la proiectul cancelarului federal Gerhard Schroeder privind angajarea temporară a unor experţi în informatică străini, în special indieni şi sud-est europeni, campanie criticată de PSD pentru “tendinţele rasiste” manifestate.

 

4. 5 iunie 2000 - alegeri prezidenţiale în Ungaria 

Parlamentul ungar îl va alege, în data de 5 iunie, pe noul preşedinte al ţării, care îl va înlocui în fruntea statului pe Arpad Goncz, aflat la sfârşitul celui de-al doilea mandat de cinci ani în această funcţie, mandat care expiră în luna august a.c. 

Preşedintele este ales de către Parlament prin vot secret, fiind necesară o majoritate de două treimi din voturi la primul şi la al doilea tur de scrutin şi majoritate absolută, în cazul unui al treilea tur de scrutin. 

Data scrutinului a fost decisă de preşedintele Parlamentului, Janos Ader. 

Principalele două partide ale coaliţiei guvernamentale tripartite de la Budapesta l-au desemnat drept candidat al dreptei la preşedinţia ţării pe un fost ministru, avocatul Ferenc Madl, în vârstă de 69 de ani. 

Conducerea Partidului Socialist Ungar (HSP, de opoziţie) a recomandat membrilor acestui partid să voteze în favoarea lui Ferenc Madl la Preşedinţia ţării, a declarat liderul acestei formaţiuni politice, Laszlo Kovacs. 

Kovacs a adăugat că, în urma întrevederilor avute cu candidatul propus de coaliţia Fidesz-Partidul Civic Ungar cu Partidul Independent al Micilor Întreprinzători, este convins că alegerea lui Madl în calitate de preşedinte ar avea rolul de a întări unitatea naţională. 

Preşedintele Partidului Independent al Micilor Întreprinzători, Jozsef Torgyan, un populist de dreapta, a respins desemnarea sa drept candidat al dreptei la acest scrutin. El a convenit cu premierul conservator Viktor Orban să-l numească în locul său pe Ferenc Madl. Madl a fost învins de actualul preşedinte Arpad Goencz la alegerile prezidenţiale din 1995 şi a fost titularul mai multor portofolii ministeriale în timpul primului guvern de centru-dreapta, aflat la putere în Ungaria după primele alegeri libere, din 1990 pînă în 1994. Torgyan l-a descris pe candidat drept un om care apără “valorile naţionale, care poate reprezenta perfect ţara în perioada premergătoare aderării la Uniunea Europeană”. 

Ungaria face parte din primul grup de ţări candidate pentru aderarea la UE, alături de Cehia, Polonia, Estonia, Slovenia şi Cipru. Autorităţile de la Budapesta speră că Ungaria va deveni membră a UE în anul 2003. 

 

5. Preşedintele Israelului intenţionează să demisioneze

Preşedintele israelian Ezer Weizman şi-a anunţat, luni 8 mai a.c., intenţia de a demisiona până la sfârşitul anului, cu trei ani înainte de încheierea celui de-al doilea mandat prezidenţial. 

“Intenţionez să demisionez din funcţie până la sfârşitul anului, după ce mă voi consulta cu premierul Ehud Brak în privinţa datei exacte”, a afirmat Weizman. 

Preşedintele israelian şi-a anunţat intenţia de a demisiona încă din 9 aprilie a.c., când a afirmat că se gândeşte să nu-şi ducă mandatul până la capăt. Weizman a precizat că a avut iniţial intenţia să demisioneze înainte de Ziua Naţională a Israelului (10 mai). “Am preferat să aştept decizia consilierului juridic al Guvernului pentru a-mi salva numele”, a explicat el, făcând aluzie la faptul că Elyakim Rubinstein, consilierul juridic al Guvernului, urmează să se pronunţe în scurt timp cu privire la recomandarea poliţiei de a se începe urmărirea penală a preşedintelui într-o afacere de corupţie. 

În raportul poliţiei, realizat la capătul a trei luni de anchetă, s-a estimat că nu există “probe suficiente” pentru ca preşedintele să fie urmărit în justiţie pentru corupţie.

Anchetatorii au considerat totuşi că Weizman s-a făcut vinovat de “fraudă” şi “abuz de încredere” în cadrul relaţiilor de afaceri cu milionarul evreu francez Edouard Saroussi, care i-a oferit importante sume de bani între anii 1988 şi 1993.

 

6. Referendum privind aderarea Elveţiei la UE

Elveţienii se vor pronunţa, în data de 21 mai a.c., asupra a şapte acorduri bilaterale cu Uniunea Europeană, în cursul unui referendum în care unii oameni politici văd un mijloc de a relansa candidatura elveţiană la UE.

Potrivit unui sondaj dat publicităţii la sfârşitul săptămânii trecute, răspunsurile afirmative sunt în proporţie de 62 %, faţă de 24 % răspunsurile negative. Principalele partide sunt în favoarea adoptării acestor acorduri, deja ratificate de Parlamentul helvetic şi european. 

Aceste acorduri se referă la libera circulaţie a persoanelor, la transporturile terestre, aeriene, la produsele agricole, la cercetare, la pieţele publice şi la ridicarea obstacolelor tehnice din sectorul comercial. 

Totuşi, o mică marjă de incertitudine rămâne - proporţia intenţiilor de vot favorabile descreşte uşor în sondaje, potrivit ultimelor studii, şi rămâne încă o proporţie de o treime a celor nehotărâţi. 

Cei care se opun acestor acorduri provin din medii politice multiple, mergând de la extrema-dreaptă la extrema-stângă, precum şi din rândurile ecologiştilor. Lor li se adaugă cei care se tem de globalizare şi de prevalenţa normelor Bruxelles-ului asupra voinţei cetăţeanului elveţian şi cei care resping poluarea făcută de camioanele europene sau cei care se tem de un “dumping salarial” previzibil, în opinia lor, odată cu sosirea masivă a muncitorilor imigranţi.

Fiecare dintre aceştia crede că o anumită concepţie a “modelului elveţian” ar fi pusă în cauză de aplicarea acestor acorduri. 

Cele patru partide guvernamentale - Partidul Socialist, partidele democrat-creştin şi radical (de centru-dreapta), Uniunea Democratică de Centru (UDC, dreapta populistă) - susţin aceste acorduri, cărora le-au anexat unele clauze pentru a da siguranţă electoratului. Aceste partide declară, de asemenea, că aplicarea acestor acorduri va fi progresivă. 

Principalele asociaţii patronale şi sindicatele, partidele muncitoreşti (PdT, comunist) şi Verzii susţin acordurile. Rămâne de văzut cum se va pronunţa electoratul dreptei populiste UDC, mai ales în anumite cantoane conservatoare, de limbă germană. La jumătatea lunii aprilie, delegaţii UDC, reuniţi la Appenzell, în nord-estul ţării, au decis, cu 297 de voturi pentru şi 201 împotrivă, să susţină acordurile bilaterale, la încheierea unei dezbateri animate legate de transportul rutier, imigraţie şi protecţia agricultorilor elveţieni. Mai multe filiale ale UDC, precum cea de la Zurich, condusă de omul forte al partidului, industriaşul Christoph Blocher, s-au pronunţat împotrivă. 

La rândul său, guvernul federal a făcut campanie pentru acordurile bilaterale, subliniind că ele vor permite pieţelor elveţiană şi europeană să se deschidă reciproc, ceea ce va antrena anularea protecţiei tradiţionale, dar va încuraja concurenţa şi schimbul de mână de lucru calificată. Totuşi, Berna evită să stabilească o legătură între adoptarea acestor acorduri şi candidatura sa la UE, pentru a nu face aceeaşi greşeală ca în decembrie 1992, cînd elveţienii au respins aderarea la Spaţiul Economic European. Depunerea, cu şase luni înainte de votul din 1992, a unei cereri de aderare la UE, a dus la eşuarea proiectului, pentru că elveţienii s-au temut că pe viitor le vor fi anulate specificităţile locale. 

Cu cât victoria răspunsului afirmativ la referendumul din 21 mai va fi mai clară, cu atât mai uşoară va fi relansarea candidaturii elveţiene la UE, prin care partidele guvernamentale, cu excepţia UDC, doresc să scoată ţara din izolare. Dacă elveţienii adoptă acordurile bilaterale, textele vor trebui să fie ratificate şi de cele 15 parlamente naţionale ale UE.

 

7. 9 mai - Ziua Europei

Uniunea Europeană a celebrat, marţi 9 mai, cea de-a 50-a aniversare de la crearea, pornind de la o declaraţie a ministrului francez Robert Schuman, a Comunităţii Cărbunelui şi Oţelului (CECA) - piatra de temelie a edificiului comunitar. 

În toate cele 15 state membre ale UE au fost organizate manifestări, colocvii, ceremonii şi declaraţii omagiale în onoarea afirmaţiilor rostite de Robert Schuman, în data de 9 mai 1950, la sediul Ministerului francez de Externe, în favoarea “unei Europe organizate, active”, ce avea să fie construită prin “crearea unei solidarităţi efective”. 

Funcţionarii europeni au botezat această aniversare “Sfântul Schuman”, aluzie la procedura de beatificare, de către Vatican, a lui Schuman, începută în 1990, precum şi a altor doi “părinţi fondatori” ai Europei, respectiv primul cancelar al Republicii Federale Germania, Konrad Adenauer, şi premierul italian din acea vreme, Alcide de Gasperi. 

În urmă cu 50 de ani, Robert Schuman a propus ca producţiile de cărbune şi oţel ale Germaniei şi Franţei să se afle “sub controlul unei autorităţi comune, în cadrul unei organizaţii deschise statelor Europei”. 

Un an mai târziu, Germania, Franţa, Italia şi Benelux semnau tratatul de constituire a Comunităţii Europene a Cărbunelui şi Oţelului (CECA), instituţia fondatoare a actualei Uniuni Europene. 

Cu prilejul acestei aniversări, preşedinta Parlamentului European, Nicole Fontaine, a afirmat că “lucrul de care Europa are cel mai mult nevoie este regăsirea suflului politic fondator de la începuturile sale”. În încheierea colocviului organizat de Parlamentul European, Fontaine a subliniat că mesajul de atunci este cel al “utopiei fecunde care a dărâmat munţii de rigidităţi în viziunea suveranistă”. 

La rândul său, preşedintele Comisiei Europene, Romano Prodi, a salutat intuiţia lui Robert Schuman, “de a propune un proces inedit şi absolut pragmatic” de construcţie europeană. El a amintit, cu această ocazie, că instituţiile europene îşi au originea în declaraţia istorică a lui Schuman. 

“Europa secolului al XXI-lea va trebui să strângă legăturile dintre cetăţeni şi cei care au putere de decizie, să adapteze economia la globalizarea accelerată a schimburilor comerciale şi să realizeze nu numai integrarea economică şi politică a ţărilor care se grăbesc să intre în Uniunea Europeană, ci şi integrarea culturală a acestora”.

Într-un discurs rostit la Luxemburg, oraşul natal al lui Schuman, fostul preşedinte al Comisiei Europene, Jacques Delors, a evocat îndelung amprenta lui Robert Schuman, amintind, totodată, că naşterea comunităţii s-a produs în contextul în care în Europa exista o “teamă de război” şi o “teamă de celălalt”. “Reunificarea Europei reprezintă datoria noastră istorică”, a reafirmat Delors, amintind, în acelaşi timp, “redutabila dilemă” de a “clădi Europa mare fără a distruge Comunitatea”. “Să nu oferim iluzii care ne-ar putea duce la eşecuri grave”, a avertizat el. 

Obiectivul pe termen lung al Planului preconizat de Robert Schuman a fost evoluţia treptată a Comunităţilor Europene de la integrarea economică către uniunea politică. Uniunea Europeană şi-a propus crearea unei Europe mai apropiate de cetăţenii săi, mai prezente pe arena internaţională şi capabilă întotdeauna să funcţioneze cu eficienţă, chiar într-o formulă lărgită, de 20 de state membre sau mai multe.

O altă dată importantă în istoria construcţiei europene este considerată ziua de 30 martie 1998 - de demarare a procesului de extindere a Uniunii Europene, când s-a decis asupra începerii negocierilor de aderare cu 11 ţări candidate, printre care şi România.

“Lărgirea UE reprezintă o şansă istorică pentru integrarea Europei şi pentru salvarea păcii şi prosperităţii pe continent” - sublinia recent preşedintele Comisiei Europene, Romano Prodi, care afirma că Uniunea Europeană lărgită, care va număra 500 milioane de locuitori, “va asigura securitatea ţărilor membre şi va respecta identitatea lor culturală”. 

8. Situaţia extinderii Uniunii Europene

POLONIA 

Şeful diplomaţiei poloneze, Bronislaw Geremek, a declarat, marţi 9 mai, că amânarea extinderii Uniunii Europene până după anul 2003 ar fi aduce prejudicii atât ţărilor candidate, cum este şi Polonia, cât şi Uniunii Europene. 

Ministrul a exprimat, în cadrul discursului său anual de politică externă susţinut în faţa Parlamentului, “îngrijorarea” Varşoviei faţă de posibila încetinire de către UE a procesului său de extindere. 

În opinia lui Geremek, “a amâna integrarea europeană către un viitor mai îndepărtat ar echivala cu trădarea părinţilor fondatori ai Comunităţii şi ar trage linie peste procesul de unificare a Europei”. “Suntem îngrijoraţi de opiniile nejustificate, exprimate în anumite ţări ale UE, care vorbesc despre o amânare a extinderii”, a adăugat şeful diplomaţiei poloneze. 

“Politica europeană nu trebuie să se ferească de spiritul solidarităţii. A amâna extinderea Uniunii Europene dincolo de anul 2003 ar aduce prejudicii atât Uniunii Europene, cât şi Poloniei. Acest lucru nu ar face decât să slăbească mobilizarea polonezilor şi hotărârea lor de a face faţă unor sacrificii indispensabile”, a avertizat Geremek. 

El şi-a exprimat speranţa că reformele interne ale UE vor fi încheiate în anul 2000, în timpul preşedinţiei franceze. “Sperăm că Franţa nu va permite ca reforma internă să servească drept pretext pentru a bloca extinderea”, a spus Geremek. 

Pe de altă parte, şeful diplomaţiei poloneze şi-a exprimat satisfacţia pentru intrarea ţării sale în NATO, în urmă cu un an, subliniind interesul Poloniei de a participa la politica europeană de apărare. El a reafirmat că Varşovia sprijină o nouă extindere a Alianţei Nord-Atlantice către Est, în special prin integrarea Lituaniei şi Slovaciei. 

Geremek a deplâns “starea nesatisfăcătoare” a relaţiilor dintre Polonia şi Rusia, relaţii practic îngheţate la nivel politic în ultimii ani. Ministrul de Externe şi-a exprimat dorinţa unei “întoarceri la dialogul politic” cu Moscova şi a adresat un apel pentru ca cele două părţi “să renunţe la fobiile şi la iluziile” reciproce. 

*

MOLDOVA

Ministerul de Externe de la Chişinău apreciază că situaţia actuală din Republica Moldova este favorabilă începerii negocierilor de asociere la Uniunea Europeană.

Şeful Direcţiei Integrare Europeană a MAE, Oleg Ungureanu, a declarat că eforturile depuse de diplomaţia moldovenească în vederea integrării europene nu au rămas neobservate, mai multe organisme europene pronunţându-se pentru acceptarea Republicii Moldova în calitate de membru cu drepturi depline în Pactul de Stabilitate în Sud-Estul Europei, fapt ce va apropia Chişinăul de UE.

Diplomatul de la Chişinău a invocat, în sprijinul afirmaţiei sale, adoptarea recentă de către Adunarea Parlamentară a Consiliului Europei şi de Parlamentul European a unor documente prin care se susţine includerea Republicii Moldova în Pactul de Stabilitate.

Deocamdată, există unele ezitări şi rezerve din partea unor factori importanţi ai UE, a opinat Oleg Ungureanu, exprimându-şi speranţa că Republica Moldova va fi acceptată într-un timp apropiat în Pact.

Printre acţiunile pe care Republica Moldova trebuie să le întreprindă pentru a grăbi asocierea la Comunitatea Europeană, Oleg Ungureanu a enumerat continuarea reformelor economice, racordarea legislaţiei naţionale la cea europeană şi nu în ultimul rând unele probleme de natură interetnică cum ar fi problema entităţii găgăuze, precum şi conflictul transnistrean, a cărui soluţionare implică ajutorul din partea OSCE şi a mai multor state. 

Reprezentanţi ai 20 de partide politice de la Chişinău au semnat, miercuri 10 mai, Declaraţia comună privind aderarea Republicii Moldova la Uniunea Europeană.

Semnatarii Declaraţiei îşi exprimă ataşamentul la principiile şi valorile care stau la baza integrării europene şi consideră că aderarea Republicii Moldova la Uniunea Europeană constituie un obiectiv strategic fundamental.

Forţele politice semnatare îşi manifestă, de asemenea, voinţa de a orienta şi promova dezvoltarea Republicii Moldova pe principiile unei societăţi democratice, subliniind că un obiectiv important în acest moment îl constituie includerea ţării ca membru cu drepturi depline în Pactul de Stabilitate în Sud-Estul Europei.

Prin semnarea Declaraţiei, partidele politice se angajează, totodată, să facă tot posibilul pentru reglementarea pe cale paşnică a situaţiei din Transnistria în contextul suveranităţii şi integrităţii teritoriale a Republicii Moldova.

Formaţiunile politice de la Chişinău solicită în documentul remis Parlamentului European şi parlamentelor naţionale ale statelor membre ale UE, Consiliului UE, precum şi Comisiei Europene, să sprijine Republica Moldova în aspiraţiile ei de integrare în UE şi să faciliteze începerea cât mai curând posibil a negocierilor pentru obţinerea de către această ţară a statutului de membru asociat al UE.

Declaraţia de integrare a Republicii Moldova în UE nu a fost semnată de şapte partide, între care Partidul Comuniştilor şi Uniunea Centristă din Moldova.

*

CEHIA 

Cu prilejul vizitei pe care preşedintele Cehiei Vaclav Havel a efectuat-o în Germania în perioada 9 - 12 mai a.c., preşedintele german, Johannes Rau, l-a asigurat, la Berlin, pe omologul său ceh de “susţinerea totală” a ţării sale în vederea aderării Republicii Cehe la Uniunea Europeană, precizînd însă că data extinderii nu a fost încă stabilită. 

“Nu a fost fixată încă nici o dată. Germania se declară în favoarea unei aderări cât mai rapide cu putinţă, dar nu a fost încă menţionată nici o dată”, a declarat Rau. 

La rândul său, Havel a afirmat că simte “sprijinul” acordat de guvernul social-democrat al lui Gerhard Schroeder, la fel ca şi pe cel pe care l-a primit, în trecut, din partea guvernului condus de Helmut Kohl. În timpul lui Kohl, “Germania a fost motorul extinderii UE, iar guvernul Schroeder a aderat la această politică”, a declarat Havel. 

Cancelarul german, Gerhard Schroeder, a afirmat, miercuri 10 mai, la Berlin, că abrogarea decretelor emise de fostele autorităţi cehoslovace care au legalizat după 1945 expulzarea germanilor din Sudeţi, regiune de frontieră din Boemia-Moravia, nu este o condiţie prealabilă la aderarea Republicii Cehe la Uniunea Europeană. “Germania sprijină fără limite Republica Cehă în eforturile sale pentru aderarea la UE şi aceasta fără condiţii prelabile bilaterale”, a declarat cancelarul Schroeder. “Noi nu am discutat despre aceste decrete. Germania nu are pretenţii faţă de Republica Cehă în legătură cu acest subiect. Validitatea “decretelor Benes” a expirat, în pofida unor revendicări juridice private", a afirmat Schroeder. În opinia sa, “UE va fi capabilă până la sfârşitul lui 2002 să integreze noi membri”.

*

SLOVENIA 

Ministrul sloven de externe, Igor Bavcar, a declarat marţi 9 mai a.c.că dorinţa de aderare a Sloveniei la Uniunea Europeană va fi satisfăcută în ciuda schimbării recente a cabinetului de la Liubliana, după alegerea, săptămâna trecută, a noului premier Andrej Baiuk.

“Am stabilit suficiente mecanisme de securitate pentru a da un impuls de auto-control întregului proces de aderare, ceea ce politica nu poate schimba”, a declarat ministrul sloven.

Slovenia speră să fie gata de integrare în UE până în 2003. Recenta criză guvernamentală care a dus la un vot de neîncredere fostului premier Janez Drnovsek a ameninţat procesul de aderare prin întârzierea adoptării unui pachet de 76 de legi care trebuie ratificate anul acesta pentru armonizare cu legislaţia comunitară.

Premierul-desemnat Andrej Baiuk are termen până la 18 mai să formeze un cabinet interimar înaintea alegerilor din această toamnă. Baiuk a declarat că pregătirile pentru aderarea la Uniunea Europeană vor fi prioritatea numărul unu a noului guvern.

*

Fostul preşedinte al Comisiei Europene, Jacques Delors, a declarat că accelerarea procesului extinderii Uniunii Europene poate fi influenţată de acţiunea Franţei, Germaniei şi Italiei, state membre ale UE care ar putea constitui o adevărată avangardă, se arată într-un interviu publicat vineri 12 mai a.c.

Delors a lansat un apel pentru “mai mult curaj şi mai multă perseverenţă” în construirea noii Europe, pentru “străpungerea zidului de indiferenţă” existent, apreciind că extinderea UE către estul Europei reprezintă un proiect cu adevărat istoric, ce nu trebuie subestimat.

În acest scop, a apreciat fostul preşedinte al Comisiei Europene, acţiunile comune ale ţărilor avangardei europene trebuie să ducă la o îmbunătăţire a procesului de adoptare a deciziilor politice şi economice, la lansarea unei serii de iniţiative în domeniile apărării şi politicii externe, precum şi în cel al imigrării. 

Comisia Europeană a adoptat o propunere vizând accelerarea procedurilor de acordare a asistenţei pentru statele din regiunea Balcanilor - a anunţat, la Bruxelles, executivul european.

Comisarul european pentru relaţii externe, Chris Patten, a declarat că această nouă abordare în materie de asistenţă pentru statele din zona Balcanilor urmăreşte favorizarea stabilităţii în zonă şi asocierea acestor ţări la Uniunea Europeană.

În acest scop, programele actuale de ajutor pentru Balcani vor fi unificate, iar plafonul pentru deciziile de finanţare care necesită un aviz special va fi fixat la 10 milioane de euro (faţă de cinci milioane în prezent). “Sprijinul european faţă de Balcani va viza o apropiere juridică şi economică a ţărilor din regiune faţă de Uniunea Europeană”, a declarat Patten.

Comisarul european şi-a exprimat dorinţa de a se instaura un nou tip de cooperare cu Balcanii. “Până în prezent, noi am pus accentul mai ales pe ajutorul umanitar, pe reconstrucţie, pe întoarcerea refugiaţilor”, a spus Chris Patten. “Dar acum avem alte priorităţi: punem accentul pe drepturile minorităţilor, pe democraţie, drepturile omului şi tranziţia spre o economie de piaţă”. 

 

9. Bilanţul NATO în Kosovo

Generalul american John Corley, care a condus o operaţiune de control a eficacităţii bombardamentelor NATO asupra provinciei Kosovo în primăvara 1999, a declarat că misiunile aeriene ale Alianţei au fost îndeplinite, adăugând că ţintele atinse au fost ulterior mutate de armata iugoslavă. 

Potrivit unui raport care nu a fost dat publicităţii, al aviaţiei militare americane, NATO nu a distrus sigur decât o fracţiune infimă a ţintelor militare, după cum s-a anunţat după războiul din Kosovo. 

“Aş spune că niciodată nu am supraestimat sau subestimat în nici un fel numărul ţintelor atinse”, a declarat generalul John Corley, şef al departamentului de studii şi analize al Forţelor Aeriene ale Statelor Unite în Europa. El a afirmat totuşi că anchetatorii americani la faţa locului au reperat cele 26 de carcase şi 93 de tancuri pe care NATO a afirmat că le-a distrus în Kosovo. 

În schimb, cu ajutorul imaginilor luate prin satelit de avioanele de spionaj U-2 şi de avioanele de recunoaştere telecomandate, au fost detectate numai 14 vehicule pentru transportul trupelor şi opt piese de artilerie distruse, iar nu 153 şi, respectiv, 389, aşa cum a revendicat NATO la vremea respectivă, a precizat căpitanul Cheryl Law, purtător de cuvânt al US Air Force. 

Absenţa la sol a materialelor distruse în cursul bombardamentelor se datorează reparării sau recuperării lor de către sârbi, sunt de părere analiştii americani. “Atâta timp cât nu am putut confirma prin confruntarea mai multor surse, nu am am pomenit nimic de reuşita operaţiunii. De aceea, cu siguranţă că au fost distruse mult mai mult de 93 de tancuri”, a precizat generalul Corley.

 

10. Împărţirea teritoriului Rusiei în şapte regiuni

Noul preşedinte al Rusiei, Vladimir Putin, a început să întreprindă unele măsuri pentru a întări puterea autorităţilor federale asupra regiunilor, suspendând la sfârşitul săptămânii trecute un decret al preşedintelui inguş, Ruslan Ausev, şi o decizie a guvernului acestei republici din Caucazul de Nord. Ele se refereau la fiscalitatea şi serviciile locale de migraţie, fără a respecta legile federale.

Putin a mai suspendat un decret al şefului administrativ al regiunii Amur, referitor la vizitele comerciale ale cetăţenilor ruşi în China şi a trimis o scrisoare preşedintelui parlamentului din Başkortostan, cerându-i modificarea constituţiei acestei republici pentru a fi adusă în conformitate cu legile federale. 

Kremlinul pregăteşte alte 15 decrete ce vor anula deciziile luate în regiuni sau în republici. Chiar înainte de a fi ales preşedinte, Putin avertiza că va pune capăt oricărei veleităţi de independenţă a regiunilor, intensificate după criza financiară din Rusia, din 1998. Unii analişti politici se întreabă “cum va restabili Putin verticala puterii federale fără a instaura o dictatură care ar distruge Federaţia Rusă? Ce politică va permite disciplinarea guvernatorilor şi a preşedinţilor republicilor, care s-au transformat în regizori corupţi şi arbitrari, fără a reveni la centralizarea excesivă din epoca sovietică?” Juriştii şi economiştii lui Putin lucrează intens asupra acestei probleme extrem de importante. 

În Federaţia Rusă, după era regionalizării, astăzi este timpul pentru recentralizarea puterii, un şantier imens, unde se va merge “de la o eventuală modificare a Constituţiei la adoptarea unor proceduri judiciare sau fiscale vizând controlarea utilizării eficiente a transferurilor federale în regiuni”, aprecia un diplomat occidental. Pentru moment nu se cunoaşte nimic concret despre această strategie a echipei Putin, dar se vorbeşte despre un plan de redesenare a spaţiului rus în mari regiuni, care vor regrupa cele 89 de entităţi ale actualei Federaţii. Pentru desemnarea acestor superregiuni, experţii ruşi au reactualizat conceptele vechi ale “guvernatorilor generali”, acei administratori numiţi de ţar care făceau ce doreau în provinciile ruseşti. De ce puteri vor dispune aceşti reprezentanţi ai puterii federale? Va fi menţinută alegerea guvernatorilor locali prin vot universal? Dezbaterea era lansată de câteva săptămâni chiar de către unii guvernatori, dornici să-şi facă cunoscute propunerile înainte de a fi înlocuiţi.

Potrivit unor analişti ruşi, se vorbeşte despre instaurarea unui nou mod de desemnare a şefilor poliţiei locale, a reprezentanţilor parchetului etc., în prezent toţi aleşi în comun de centru şi de autorităţile regionale. Dar preşedintele Putin este hotărât să scape cât mai rapid posibil de influenţa crescândă a regiunilor asupra sistemului de menţinere a ordinii şi pentru eliminarea corupţiei regionale. Un program vast, dar şi dificil, cu riposte ale liderilor regionali. 

Elţîn şi-a asigurat, după analizele unor analişti politici, fidelitatea politică a liderilor de provincii, oferindu-le în schimb o largă marjă de manevră economică, ce a permis orice derivă. “Această tactică va fi abandonată de Putin?”, se întreabă unii corespondenţi de presă. Toate semnele denotă o astfel de tendinţă, Kremlinul fiind decis să întărească autoritatea centrală, pentru a preveni orice tendinţă centrifugă în regiunile Federaţiei. Analiştii politici consideră că decretele lui Putin de suspendare a deciziilor luate de sine stătător de unele conduceri locale nu reprezintă decât începutul, Moscova sugerând guvernatorilor că-i va ataca pe toate direcţiile şi nu le va permite nici cea mai mică încălcare a legilor federale.

Preşedintele rus, Vladimir Putin, a semnat la 13 mai a.c. un decret prin care instituie crearea a şapte regiuni în ansamblul Federaţiei Ruse. Noul decret a fost semnat la două zile după ce preşedintele Putin a adresat republicilor Inguşetia (Caucaz) şi Başkortostan (Volga, centru), precum şi regiunii Amur (Extremul-Orient rus) un apel la ordine, cerându-le să anuleze mai multe decizii, în special în domeniul fiscal şi atenţionându-le să nu mai ia măsuri care vin în contradicţie cu legile federale. Potrivit decretului, preşedintele Putin va numi un reprezentant prezidenţial pentru fiecare dintre aceste regiuni, pentru ca acestea “să se supună deciziilor luate de organele federale”. Decretul vizează “sporirea eficacităţii activităţii federale din regiuni şi-i va da posibilitatea preşedintelui de a-şi exercita prerogativele constituţionale”. 

Cele şapte noi regiuni sunt: regiunea federală centrală (Moscova), regiunea federală de nord-vest (Sankt-Petersburg), regiunea federală a Caucazului de Nord (Rostov-pe-Don), regiunea federală Volga (Nijni Novgorod), regiunea federală Ural (Ekaterinburg), regiunea federală Siberia (Novosibirsk) şi regiunea federală a Extremului-Orient (Habarovsk). 

Reprezentanţii celor şapte regiuni menţionaţi în decret vor fi numiţi pentru o perioadă care nu va depăşi durata mandatului preşedintelui Putin. Ei nu vor răspunde decât în faţa şefului statului şi vor prezenta în mod regulat rapoarte despre securitatea şi situaţia politică, socială şi economică a fiecărei regiuni. 

După criza financiară care a afectat ţara în 1998, liderii locali au devenit mai independenţi faţă de puterea centrală. Konstantin Titov, fost candidat la alegerile prezidenţiale şi guvernator al bogatei regiuni Samara, aflate la 1.000 de kilometri est de Moscova, sugerase că responsabilii regiunilor trebuie să lucreze direct cu Fondul Monetar Internaţional, precum şi cu alţi investitori şi să rupă orice legătură cu centrul federal. Noul decret ar urma, astfel, să pună capăt, în viitorul imediat, acestei tendinţe. 

În prezent, Rusia este împărţită administrativ în 21 de republici autonome, conduse fiecare de preşedinţi regionali aleşi, şi în 68 de regiuni şi teritorii, conduse de guvernatori.

 

11. O nouă arhitectură de securitate în Europa 1

În sfârşit, îndelung trâmbiţata “arhitectură de securitate” a Europei îşi face apariţia - dar ea nu se bazează pe instituţii bine definite, pe care analiştii le prevesteau odată cu dispariţia zidului Berlinului. Este, mai curând, o formă similară celei folosită de programatori pentru gestionarea sistemelor - inducerea proceselor co-existente să se sprijine reciproc sau, cel puţin, să nu se destabilizeze unele pe altele.

Am intrat într-o nouă eră, acum, când secretarul general al NATO aduce laude peste laude unui summit al Uniunii Europene şi când declaraţiile UE sunt mai dure decât cele ale NATO în ce priveşte agresiunea Rusiei in Cecenia. Să salutăm Europa secolului al XXI-lea, în care NATO şi UE se amestecă una în afacerile celeilalte, se consideră colaboratoare tot mai apropiate (şi rivale) şi chiar fraternizează într-o manieră complet tabu în timpul războiului rece. Este o Europă în care Lord Robertson, secretarul general al NATO, a adus laude excesive intenţiei de constituire a unei forţe rapide europene, iar liderii UE au cerut impunerea de sancţiuni Rusiei cu o severitate mult mai mare decât SUA şi NATO.

Tot mai mult, suprapunerea haotică a instituţiilor din Europa post-război rece se modelează căpătând o formă în care rolul de conducere îl au cele două cluburi occidentale NATO şi UE. În procesul de consolidare ce are loc în prezent, unele organizaţii - cum ar fi depăşita Uniune a Europei Occidentale dispar cu totul. Altele, cum sunt Consiliul Europei şi Organizaţia pentru Securitate şi Cooperare în Europa, se îndepărtează de centru pentru a se axa pe relaţiile cu slavii din est şi alţii care au decis să nu accepte pe bază de voluntariat regulile clubului european. Iar cele mai puternice instituţii ale Europei încep să-şi definească, în final, propria lor nişă şi să-şi perfecţioneze relaţiile mutuale.

Pe scurt, îndelung profetizata “arhitectură de securitate”, post-război rece, îşi face, în sfârşit, apariţia. Neaşteptata formă pe care a luat-o gestionarea afacerilor europene în secolul al XXI-lea ar fi putut fi prevăzută. Inima Europei este post-naţională într-un mod în care nici America, nici Rusia, nici Japonia (şi nici Balcanii sau Caucazul) nu sunt. În consecinţă, metodele de guvernare sunt “sui generis”. Mai curând decât alte ţări mai mari, micile state ale Europei - cea mai numeroasă, Germania, nu este mai mare decât Montana - au fost forţate să realizeze că nu se mai pot descurca în mod individual cu traficanţii internaţionali de droguri, cu Cernobâlul, cu transferurile electronice instantanee a miliarde de dolari. Ele trebuie să-şi unească forţele şi îşi dau acum seama că frontul comun în faţa constrângerilor sovietice nu a fost o aberaţie în timpul războiului rece. Indiferent de cât de 



1 Sinteză publicată în “Mondorama” nr.109/ 10 mai 2000. Traducere şi adaptare din “Foreign Affairs”.

tentaţi au fost Margaret Thatcher şi François Mitterrand să întoarcă timpul înapoi, pentru a

reface echilibrul de putere din secolul al XIX-lea, CE a promovat o abordare mai pragmatică, de cooperare.

Astfel CE a iniţiat reconcilierea dintre Franţa şi Germania; a conferit gradual legitimitate Germaniei occidentale; a ajutat Franţa să se modernizeze şi să depăşească Germania reunită în ce priveşte producţia per capita; a netezit calea Spaniei şi Portugaliei de la autocraţie spre democraţie; a transformat Irlanda într-un centru de tehnologie înaltă, pentru prima dată aceasta devenind destinaţia preferată a imigranţilor; a facilitat un eventual acord de pace cu Irlanda de Nord; a impulsionat Italia să-şi pună finanţele în ordine şi să se califice pentru Uniunea economică şi monetară; a făcut ca toţi cetăţenii şi statele membre să se bucure de o prosperitate de neimaginat şi de cea mai lungă perioadă de pace din istoria Europei. Chiar şi după dispariţia pericolului sovietic, CE s-a dovedit prea valoroasă pentru a se renunţa la ea. Ea s-a menţinut, fiind chiar întărită prin crearea unei pieţe unice. Totodată, a deschis uşa în faţa noilor democraţii din Europa centrală şi, uimitor, şi-a înlocuit venerabilele monede naţionale cu Euro.

Toate acestea au fost realizate pe calea consensului. UE a adaptat sistemul intern de obţinerea consensului, aplicat în Germania şi Ţările de Jos, ieşind din impasul care a ţinut CE în loc în anii '70 şi '80. UE şi-a extins aceste practici, tratând crizele ca o oportunitate, nesiguranţa ca fluiditate, iar anxietatea ca sursă folositoare de energie. Rezultatul a fost o extraordinară renunţare la suveranitatea individuală pentru binele comun şi “combinarea suveranităţii individuale” - aşa cum o percep guvernele ţărilor respective.

UE, deşi este deja mult mai mult decât o confederaţie, nu va deveni niciodată o federaţie europeană. Ea nu are o ierarhie. Comisia Europeană, condusă de Romano Prodi are rolul parţial de manager, de secretariat, de legislatură şi parţial de apărător al intereselor membrilor mici faţă de cele ale celor patru membri mari. Dar aparatul său este mic şi nu are funcţii executive. Cea mai înaltă autoritate a UE rămâne Consiliul Europei care organizează summituri bilunare, în cadrul cărora şefii de guvern sau stat se angajează în negocieri interminabile.

În pofida absenţei politicii de persuasiune, conclavurile de egali din CE şi consiliile pe politică externă, finanţe, agricultură, etc şi-au mobilizat voinţa politică de a face un salt înainte. Nu se votează şi nu se exercită nici dreptul de veto. Dar chestiunile sunt dezbătute, uneori, până la epuizare. Acest proces de construire a consensului este şi mai evident în puternicul Comitet al reprezentanţilor permanenţi, de la Bruxelles, care reglementează imensul val de probleme intra-europene la nivel birocratic, fără să se recurgă la eşalonul politic. Iar acest obicei se va permanentiza, probabil, sub forma Conferinţei inter-guvernamentale, înarmată cu noua regulă, “a votului majoritar calificat”, ceea ce va accelera procesul decizional din UE.

Până în 1999, se părea că problemele militare vor fi exceptate de la o abordare supranaţională în cadrul UE. După ceva rezistenţă din partea francezilor şi spaniolilor, UE a acceptat propunerea Germaniei, luând sub tutelă noile democraţii din Europa centrală. Această politică comună a avut deja un impact imens asupra comportamentului acestor ţări candidate. Reacţia în lanţ de reconcilieri polono-ucrainiană, ucrainiano-română, româno-ungară şi bulgaro-macedoneană este cea mai bună mărturie a impactului pozitiv al UE şi NATO asupra vecinilor din est.

Dar ambiţiile mai mari, de făurire a unei politici comune externe şi de securitate şi a unei identităţi de apărare, păreau îndepărtate. Criza din Kosovo a schimbat tabloul. În numai nouă luni, UE a luat pentru prima dată o serie de decizii: a sprijinit un război al forţelor NATO; a început să privească Balcanii nu ca un est barbar, ci ca o parte a Europei care trebuie ajutată să se ridice la standardele europene; a fost şocată de relativa sa impotenţă în ce priveşte tehnica înaltă de război a Americii; a continuat o campanie militară de 78 de zile în faţa unei opoziţii tot mai mari în Grecia; a acceptat să includă UEO în UE; l-a numit pe Javier Solana în fruntea politicii externe, el purtând şi a doua pălărie, de secretar general interimar al UEO, cu dreptul de a participa la reuniunile Consiliuiui Nord-Atlantic; şi-a propus crearea Forţei europene cu reacţie rapidă; a organizat o reuniune comună a miniştrilor de externe şi ai apărării; şi a inclus Turcia pe lista candidatelor la aderare.

Inevitabil, un astfel de energic activism european într-un domeniu care a aparţinut exclusiv NATO a declanşat o nervozitate excesivă în Statele Unite şi a generat divergenţe in NATO. Washingtonul aprobă dorinţa Europei de a participa mai mult la împărţirea poverii militare, dar nu vrea să prejudiceze acţiunile unilaterale ale Americii. Iar europenii au ţeluri diferite, francezii vor să reducă “hiperputerea” hegemonică a Americii, în timp ce britanicii şi germanii vor exact opusul - uşurarea poverii militare în Europa pentru a împiedica un Congres izolaţionist să decidă retragerea trupelor americane. 

Pentru adepţii statului-naţiune de tip westfalic şi ai modului american de a face politică nu prin consens, ci prin intermediul confruntării, astfel de pretenţii europene sunt privite cu suspiciune. Henry Kissinger, de exemplu, priveşte dezvoltările cu o neîncredere profundă şi se întreabă dacă Europa nu devine anti-americană şi încearcă să slăbească rolul conducător al SUA. Iar Administraţia Clinton, deşi laudă în public eforturile Europei, în faţa reporterilor se referă la riscul desprinderii Europei şi adoptării propriei căi.

Desigur şi NATO s-a schimbat în ultimii zece ani. Ea nu a trecut numai de la vechea strategie, de apărarea unor teritorii întinse, la gestionarea unor crize regionale, dar şi de la obiective militare la unele politice care intră sub jurisdicţia UE. Iar noua cooperare NATO-UE din fosta Iugoslavie reflectă încercarea ambelor organizaţii de a-şi găsi un rol nou în actuala situaţie fluidă, ceea ce duce uneori la agravarea tensiunilor transatlantice.

Unii comentatori americani, ca fostul secretar al Trezoreriei, Robert Rubin, se plâng că UE se mişcă mult prea încet în ce priveşte admiterea de noi membri. NATO a admis deja noi membrii din est, în timp ce UE recurge tot timpul la amânări. Între timp, NATO a trebuit să preia rolul de lider, a promovat astfel programul de Parteneriat pentru pace, exercitând o influentă calmantă şi semnalând interesul occidentului faţă de celelalte ţări de dincolo de cercul imediat al candidatelor din centrul Europei.

Dar, după cum replică mulţi germani şi francezi, europenii furnizează partea leului din asistenţă şi investiţii în regiune. Acum, că Belgradul a fost înfrânt, pericolele reale la adresa securităţii pe continent sunt economice şi sociale, mai degrabă decât militare. Deja, impactul normativ al UE are un efect stabilizator şi transformă Europa centrală. Pentru stabilirea unui cadru de rezolvare a viitoarelor dispute aliaţii au inventat o terminologie plină de imaginaţie. Au fost concepute linii directoare pentru “Forţele comune combinate” - numai trupe europene care pot executa operaţiuni cu sprijinul logistic “separabil, dar nu separat” al NATO, atunci “când NATO nu este angajată”. Iar Forţa europeană cu reacţie rapidă trebuie să evite cei “trei D - duplicare, decuplare şi discriminare”.

Astfel de formule nu garantează reconcilierea între curentele divergente din cadrul instituţiilor europene. Dar ele presupun o antrepriză comună, transatlantică, în care NATO şi UE constituie împreună aparatul indispensabil de guvernare a Europei secolului XXI şi în care opiniile elitei de pe ambele maluri ale Atlanticului sunt luate în considerare. Arhitectura emergentă ce leagă cele două instituţii poate şi trebuie să fie modelată în scopul maximizării interacţiunii transatlantice, facând NATO şi UE nu numai compatibile, dar şi sinergice. 

